Up-24/01
Natisni
Opravilna št.:
Up-24/01
Datum odločitve:
6. 2. 2001
ECLI:
ECLI:SI:USRS:2001:Up.24.01
Akt:
Ustavna pritožba A. A. zoper odločbo Ministrstva za okolje in prostor, Inšpektorata Republike Slovenije za okolje in prostor, Območne enote Novo mesto, št. 357-179/2000 ŽJ z dne 11. 12. 2000
Izrek:
Ustavna pritožba A. A. zoper odločbo Ministrstva za okolje in prostor, Inšpektorata Republike Slovenije za okolje in prostor, Območne enote Novo mesto, št. 357-179/2000 ŽJ z dne 11. 12. 2000 se zavrže.
Evidenčni stavek:
Ker pritožnik ni izčrpal vseh pravnih sredstev je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 2. al. 1. odst. 55. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-261/98 z dne 13. 1. 2000, Uradni list RS, št. 6/2000 - OdlUS IX,126.
Vrsta zadeve:
ustavna pritožba
Vrsta akta:
posamični akt
Datum vloge:
12. 1. 2001
Vrsta odločitve:
sklep
Vrsta rešitve:
zavrženje
Dokument:
US20646
Up-24/01-4
6. 2. 2001
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 6. februarja 2001
s k l e n i l o :
Ustavna pritožba A. A. zoper odločbo Ministrstva za okolje in prostor, Inšpektorata Republike Slovenije za okolje in prostor, Območne enote Novo mesto, št. 357-179/2000 ŽJ z dne 11. 12. 2000 se zavrže.
O b r a z l o ž i t e v
1. Z izpodbijano odločbo je pritožniku naloženo, da mora do 30. 3. 2001 vzpostaviti prvotno stanje in odstraniti gospodarski objekt, ki ga je na zemljišču v Ž., parc. št. 767/4 k.o. Z., zgradil brez lokacijskega dovoljenja. Če pritožnik naloženega dejanja ne bo opravil v navedenem roku, bo to opravilo pooblaščeno podjetje na njegove stroške.
2. Pritožnik izpodbijani odločbi očita, da je bila izdana na napačni pravni podlagi. Sporni objekt je namreč zgradil leta 1979 in razširil leta 1980, takrat pa se ni mogel ravnati po Zakonu o urejanju naselij in drugih posegov v prostor (Uradni list RS, št. 18/84 in nasl. - v nadaljevanju ZUN), ki je bil sprejet šele leta 1984. V letu 1979 tako še ni mogel pridobiti lokacijskega dovoljenja, ki ga za gradnjo objektov zahteva ZUN iz leta 1984. Pritožnik pristojnemu inšpektorju, ki je izdal izpodbijano odločbo, očita tudi dejstvo, da kar 20 let od gradnje spornega objekta ni nič ukrepal. Pritožnik še predlaga, naj Ustavno sodišče njegovo pritožbo obravnava prednostno, saj bi mu sicer z izvršitvijo izpodbijane odločbe nastala nepopravljiva škoda.
3. Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) se ustavna pritožba lahko vloži šele, ko so izčrpana vsa pravna sredstva. V skladu z drugim odstavkom 51. člena ZUstS lahko Ustavno sodišče izjemoma odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.
Pred izčrpanjem rednih pravnih sredstev (pritožba v upravnem postopku in upravni spor) pa ni mogoče niti izredno obravnavanje ustavne pritožbe po drugem odstavku 51. člena ZUstS.
4. Pritožnik bi lahko v skladu s pravnim poukom v izpodbijani odločbi zoper to odločbo v 15 dneh vložil pritožbo na drugostopni upravni organ. Vendar iz dokumentacije v spisu ni razvidno, ali je to tudi storil.
5. Po stališču Ustavnega sodišča (sklep št. Up-261/98 z dne 13. 1. 2000, Uradni list RS, št. 6/2000 in OdlUS IX,126) upravnega spora, glede na določbe Zakona o upravnem sporu (Uradni list RS, št. 50/97 in nasl. - ZUS), ni mogoče šteti za izredno pravno sredstvo v smislu 51. člena ZUstS. To pomeni, da na podlagi drugega odstavka 51. člena ZUstS tudi ni mogoče vložiti ustavne pritožbe pred izčrpanjem upravnega spora.
6. Pritožnik ima torej na voljo učinkovito pravno sredstvo, to je pritožbo v upravnem postopku in dvostopenjsko sodno varstvo, ki ga pred vložitvijo ustavne pritožbe še ni izčrpal, zato je bilo treba ustavno pritožbo zavreči.
7. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan